b"\n_START_ARTICLE_\nSant Pere de Mejanell\n_START_SECTION_\nDescripci\xc3\xb3\n_START_PARAGRAPH_\nA pocs metres de la torre defensa del castell de Mejanell, trobem la primitiva l'esgl\xc3\xa9sia de Sant Pere, transformada i reutilitzada modernament com a graner i adossada, en direcci\xc3\xb3 a migjorn, a un cobert agr\xc3\xadcola. L'edifici se'ns presenta d'una sola nau amb volta de can\xc3\xb3, cap\xc3\xa7ada per un absis semicircular amb r\xc3\xa0fec de lloses de pedra que ressegueix el per\xc3\xadmetre i coberta a doble vessant. La porta original d'acc\xc3\xa9s no es pot veure exteriorment doncs, actualment, est\xc3\xa0 situada al mur de migjorn de l'esgl\xc3\xa9sia, integrada al mur interior del cobert adjacent. Amb tot, s\xc3\xad que poden veure, a la fa\xc3\xa7ana de tramuntana, una porta d'acc\xc3\xa9s allindada situada prop de l'absis. A la fa\xc3\xa7ana de ponent, hi ha una finestra amb llinda d'una sola esqueixada que d\xc3\xb3na llum a l'interior de l'edifici. Finalment, situat a llevant hi trobem l'absis semicircular, cobert amb un quart d'esfera, unificada amb la coberta de la nau de l'edifici, a partir de reformes posteriors que van alterar l'al\xc3\xa7at d'aquest absis. El parament de l'esgl\xc3\xa9sia de Sant Pere \xc3\xa9s de carreus o carreuons poc escairats, de mides irregulars i disposats en filades poc ordenades.\n_START_SECTION_\nHist\xc3\xb2ria\n_START_PARAGRAPH_\nLa hist\xc3\xb2ria d'aquesta esgl\xc3\xa9sia est\xc3\xa0 lligada a la de la torre de guaita que trobem al seu costat. La primera data segura en qu\xc3\xa9 s'esmenta el castell \xc3\xa9s l'any 1098, quan se'l cita en una donaci\xc3\xb3. El 1638 Ramon Sabater ced\xc3\xad en emfiteusi la torre de Mejanell a Cebri\xc3\xa0 Domingo i el 1710 sembla que aquest lloc era de Joan de Copons, senyor de la Manresana._NEWLINE_\xc3\x89s de suposar que en els seus or\xc3\xadgens aquesta esgl\xc3\xa9sia va pert\xc3\xa0nyer al bisbat d'Urgell._NEWLINE_Aquesta esgl\xc3\xa9sia est\xc3\xa0 inclosa en la declaraci\xc3\xb3 de BCIN del castell de Mejanell."